CELEX: 62009TN0395
Language: sk
Date: 2009-10-06 00:00:00
Title: Vec T-395/09: Žaloba podaná 6. októbra 2009 — Arques Industries/Komisia

5.12.2009   
            
            
               SK
            
            
               Úradný vestník Európskej únie
            
            
               C 297/27
            
         Žaloba podaná 6. októbra 2009 — Arques Industries/Komisia
   (Vec T-395/09)
   2009/C 297/40
   Jazyk konania: nemčina
   
      Účastníci konania
   
   
      Žalobkyňa: Arques Industries AG (Starnberg, Nemecko) (v zastúpení: C. Grave, B. Meyring a A. Scheidtmann, Rechtsanwälte)
   
      Žalovaná: Komisia Európskych spoločenstiev
   
      Návrhy žalobkyne
   
   
               —
            
            
               zrušiť články 1, 2, 3 a 4 rozhodnutia Komisie K(2009) 5791 v konečnom znení z 22. júla 2009 vo veci COMP/39.396 — kalciumkarbid a iné v rozsahu, v akom toto rozhodnutie smeruje proti žalobkyni,
            
         
               —
            
            
               subsidiárne znížiť peňažnú pokutu uloženú žalobkyni podľa článku 2 písm. f) rozhodnutia,
            
         
               —
            
            
               subsidiárne v druhom rade zrušiť články 1 a 3 rozhodnutia v rozsahu, v akom sa týkajú žalobkyne a
            
         
               —
            
            
               zaviazať Komisiu na náhradu trov konania.
            
         
      Žalobné dôvody a hlavné tvrdenia
   
   Žalobkyňa napáda rozhodnutie Komisie K(2009) 5791 v konečnom znení z 22. júla 2009 vo veci COMP/39.396 — kalciumkarbid a reagencie na báze magnézia pre oceliarsky a plynárenský priemysel. Napadnuté rozhodnutie uložilo žalobkyni a iným podnikom peňažnú pokutu pre porušenie článku 81 ES, ako aj článku 53 Dohovoru o EHP. Podľa názoru Komisie sa žalobkyňa zúčastnila na jednotnom a trvalom porušovaní predpisov v sektore kalciumkarbidu a magnézia v EHP, mimo Španielska, Portugalska, Írska a Spojeného kráľovstva, ktoré malo spočívať v rozdelení si trhov, v dohodách o kvótach, v rozdelení si zákazníkov, v dohodách o cenách a vo výmene dôverných obchodných informácií o cenách, zákazníkoch a predajných množstvách.
   Žalobkyňa na odôvodnenie svojej žaloby uvádza osem žalobných dôvodov, ktoré sú rozdelené do troch častí.
   V prvej časti sa žalobkyňa dožaduje zrušenia napadnutého rozhodnutia v rozsahu, v akom bola vzatá solidárne na zodpovednosť za správanie SKW Stahl-Metallurgie GmbH a opiera sa v tomto ohľade o tieto žalobné dôvody:
   
               —
            
            
               nesprávne použitie článku 81 ods. 1 ES a článku 23 ods. 2 nariadenia (ES) č. 1/2003 (1) tým, že Komisia vzala žalobkyňu na zodpovednosť solidárne s SKW Stahl-Metallurgie GmbH,
            
         
               —
            
            
               porušenie článku 253 ES, pretože Komisia svoje úvahy týkajúce sa zodpovednosti žalobkyne ako bývalej materskej spoločnosti neodôvodnila,
            
         
               —
            
            
               nesprávne použitie článku 81 ES, pretože žalovaná nesprávne predpokladala jednotné a trvalé porušovanie predpisov.
            
         V druhej časti sa žalobkyňa subsidiárne dožaduje zníženia pokuty, ktorá jej bola uložená a uplatňuje v tomto smere tieto žalobné dôvody:
   
               —
            
            
               porušenie článku 253 ES, pretože napadnuté rozhodnutie je z hľadiska výšky pokuty rozporuplné,
            
         
               —
            
            
               rozpor s článkom 23 nariadenia č. 1/2003, pretože Komisia nesprávne posúdila závažnosť a dobu trvania porušovania,
            
         
               —
            
            
               porušenie všeobecnej zásady rovnosti vo vzťahu ku Komisiou predpokladanej závažnosti a dobe trvania porušovania,
            
         
               —
            
            
               rozpor s článkom 23 nariadenia č. 1/2003, pretože žalovaná nezohľadnila poľahčujúcim spôsobom, že žalobkyňa jej konštatovania v správnom konaní výslovne nepopierala.
            
         V tretej časti žalobkyňa subsidiárne v druhom rade žiada, aby boli zrušené články 1 a 3 napadnutého rozhodnutia v rozsahu, v ktorom sa týkajú jej, pretože tieto články sa zakladajú na nesprávnom použití článku 81 ES a článku 7 nariadenia č. 1/2003 a porušujú článok 253 ES.
   
      (1)  Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Ú. v. ES L 1, s. 1; Mim. vyd. 08/002, s. 205).